
Ilona STRUMICKIENĖ 


Šveicarijos diasporos atstovas Juozas Eretas: 
„Atvykau padėti Jūsų Tėvynei sunkiuoju jai laiku“ 


Santrauka. Straipsnis skirtas žymaus Šveicarijos ir Lietuvos mokslininko, visuomenės vei- 
kėjo Juozo Ereto (Joseph Ehret) vienai iš svarbiausių veiklų - darbui su Lietuvos jaunimu - 
aptarti. Straipsnyje, remiantis amžininkų prisiminimais, paties J. Ereto tekstais ir kitų tyrėjų 
įžvalgomis aptarti veiksniai, lėmę J. Ereto apsisprendimą vykti į Lietuvą, pristatyti svarbiausi 
J. Ereto darbo su jaunimu Lietuvoje aspektai. J. Ereto apsisprendimas vykti į Lietuvą siejamas 
ne tik su pažadu mirštančiam draugui (Juozui Ašmiui), bet ir šveicariečių migracijos patir- 
timis; į J. Ereto darbą su jaunimu žvelgiama ne tik per atskiras organizacijas; nagrinėjama ir 
platesniame kontekste, ieškant bendrų aspektų, panašių veiklos formų ir metodų. 

Jau trečią dešimtmetį nemažėjanti emi- 
gracija iš Lietuvos lemia tai, kad šis reiškinys 
vertinamas itin neigiamai, net įvardijamas 
kaip viena iš didžiausių Lietuvos visuome- 
nės problemų. Imigracija į Lietuvą (nebent 
tai būtų anksčiau išvykusių tautiečių reemi- 
gracija) suprantama kaip grėsmė lietuvių 
tautiniam identitetui, Lietuvos visuomenės 
saugumui ir integralumui. Teigiami aspek- 
tai migracijos reiškiniuose įžvelgiami ne taip 
dažnai. Lietuvos istorijoje ir šiandien galima 
rasti ne vieną pavyzdį, liudijantį su migracija 
susijusių reiškinių teigiamus aspektus. 

Vienas iš tokių pavyzdžių - Juozas Eretas 
(Joseph Ehret), Lietuvos kultūroje dažniau- 
siai žinomas kaip šveicaras, tapęs lietuviu, 
mūsiškiu. J. Ereto gyvenimas ir veikla liudija, 


kaip bendraujant skirtingų kultūrų atsto- 
vams, vyksta įdomūs ir reikšmingi visuo- 
meninio ir kultūrinio gyvenimo reiškiniai 
ir pokyčiai. J. Ereto gyvenime labai svarbi 
pažintis ir ilgametė draugystė su lietuvių 
inteligentais, ypač Mykolu Ašmiu ir Stasiu 
Šalkauskiu. Idealistiškai nusiteikęs šveica- 
ras susižavėjo savo draugo M. Ašmio tėvy- 
ne, perėmė S. Šalkauskio Lietuvos valstybės 
ir visuomenės viziją bei atsiliepė į kvietimą 
dirbti vienoje svarbiausių sričių - Lietuvos 
jaunimo ugdyme. 

Išskirtinė J. Ereto gyvenimo istorija ir ak- 
tyvus įsitraukimas į įvairias Lietuvos visuo- 
meninio ir kultūrinio gyvenimo sritis sulau- 
kė amžininkų, publicistų ir tyrėjų dėmesio!. 
Susipažinus su J. Ereto istoriografija, tenka 

konstatuoti, kad dar daugelis jo gyvenimo 
ir veiklos sričių nėra išsamiai analizuotos, o 
aptartoms trūksta gilumo, paremto kruopš- 
čia gausių šaltinių analize. 

Šis straipsnis skirtas vienai iš svarbiausių 
J. Ereto veiklų Lietuvoje - darbui su jauni- 
mu - aptarti. Remiantis amžininkų prisimi- 
nimais, paties J. Ereto tekstais ir kitų tyrėjų 
įžvalgomis siekiama išsiaiškinti veiksnius, 
lėmusius J. Ereto apsisprendimą vykti į Lie- 
tuvą, pristatyti svarbiausius jo darbo su jau- 
nimu Lietuvoje aspektus. Nors egzistuojan- 
čioje literatūroje šie klausimai paliesti, šio 
straipsnio rėmuose J. Ereto apsisprendimas 
vykti į Lietuvą bus siejamas ne tik su pažadu 
mirštančiam draugui, bet ir analizuojamas 
šveicariečių migracijos patirčių plotmėje; į 
J. Ereto darbą su jaunimu žvelgiama ne tik 
per atskiras organizacijas, bet ir platesniame 
kontekste, ieškant bendrų aspektų, panašių 
veiklos formų ir metodų. 


Apsisprendimas 


Spalvinga J. Ereto asmenybė istoriografijo- 
je paprastai pristatoma ir vertinama Lietuvos 
visuomenės ir kultūros kontekste. Į jį nežvel- 
giama kaip į Šveicarijos diasporos atstovą. Vis 
dėlto J. Ereto gyvenimas ir tekstai liudija jį bu- 
vus gana charakteringu Šveicarijos diasporos 
atstovu, internalizavusiu ne vieną šimtmetį 
trukusios Šveicarijos gyventojų migracijos 
patirtis. Tiesa, atvykęs į Lietuvą, J. Eretas savo 
energiją kreipė į labiau Lietuvos visuomenei 
aktualius veiklos barus nei šveicarų diaspo- 
ros analizę. Emigrantines jausenas ir patirtis 
J. Eretas aktualizavo jau po Antrojo pasauli- 
nio karo rašytuose tekstuose. Jie jau yra tapę 
neatsiejama lietuvių išeivijos intelektualinės 
istorijos dalimi, o jo kaip imigranto jausenos 
ir veikla Lietuvoje dar laukia atskiro tyrimo. 

Leo Schelbertas, Šveicarijos diasporos 
istorikas, yra pažymėjęs, kad Šveicarijos gy- 
ventojų emigracijai būdinga tai, kad ji daž- 
niausiai buvo ne prievartinė, o savanoriška, 


kai įvairių Šveicarijos regionų gyventojai 
palikdavo savo gimtinę ieškodami geresnių 
galimybių save realizuoti karinėje, religinėje, 
komercinėje ir profesinėje srityje3. J. Eretas į 
Lietuvą atvyko taip pat savo noru, verčiamas 
tik moralinio imperatyvo. Jis pats apsispren- 
dimą vykti į Lietuvą vadino „didžiuoju mano 
gyvenimo nuotykiu'*. Turbūt beveik visuose 
tekstuose, skirtuose J. Eretui, minima artima 
draugystė su klaipėdiečiu Mykolu Ašmiu, į 
Šveicariją atvykusiu baigti mokslų bei gydy- 
tis. Anot S. Šalkauskio: „Ir savo psichologija, 
ir savo kultūriniu tipu jis [M. Ašmys, I. S.], 
kaip Vakarų kultūros žmogus, buvo Eretui 
artimesnis negu kiti lietuviai, su kuriais teko 
Šveicarijoje bendrauti. Jis ėmė piršti savo 
kolegai-šveicariečiui ateities perspektyvas, 
savo planus ir idealus. Jis mokėjo atvaizduoti 
Lietuvą, kaip svetimųjų skriaudžiamą ir ver- 
tą pagarbos, užuojautos ir pagalbos kraštą, 
kuris tačiau būtų galėjęs stovėti garbingoje 
mažų kultūringų valstybių eilėje, Belgijos, 
Šveicarijos, Olandijos, Danijos, jei ne tragiš- 
kas istorinis likimas svetimųjų priespaudoje 
ir verguvėje. (...) Jaučiąs besiartinantį savo 
galą ligonis [M. Ašmys, I. S.] kviečia pas save 
savo draugą Eretą ir iš kelių atvejų prašo jį 
pavaduoti ateities darbe. Jis buvo nupiešęs 
ateities perspektyvas, savo troškimus ir ide- 
alus, tegul jis dabar pasižada atstoti tą, ku- 
riam nelemta matyti savo svajonių realizavi- 
mosi. Eretas pažadėjo (...)5 

Galima daryti prielaidą, kad J. Ereto pa- 
siryžimas didžiajam gyvenimo nuotykiui 
paaiškinamas ne tik artima bičiulyste su 
Šveicarijoje studijavusiais ir dirbusiais lietu- 
viais, bet ir migracijos, kaip įprasto reiškinio 
Šveicarijos istorijoje, traktavimu. Ir šveicarai 
karo samdiniai, ir dvasininkai misionieriai, 
ir kitų profesijų atstovai, užsienyje ieškoję 
geresnių savirealizacijos ir gyvenimo sąlygų, 
buvo ir tebėra natūrali Šveicarijos visuome- 
nės istorijos ir šiandienos realybė. 

S. Šalkauskis yra atkreipęs dėmesį į tai, 
kad J. Eretas buvo internalizavęs šveicarišką 

misijos sampratą: „Neturėdami tautybės, 
kuri būtų neatjungiamai surišta su viena 
kuria kalba, šveicariečiai, kad ir turi aiškiai 
išreikštas kultūringos nacijos žymes, paly- 
ginti lengvai sugeba įsijungti į kitos tautos 
kultūrinį darbą ir įsigyventi jos valstybėje 
susipratusiais pilnaverčiais piliečiais. Pri- 
pratę nuo amžių kovoti už žmogaus ir tautos 
laisvę, jie veikiau ir giliau atjaučia kitiems 
teikiamas skriaudas ir lengviau už kitas tau- 
tas ryžtasi kovoti už svetimas teises ir laisvę. 
Besiryždamasis vykti į Lietuvą ir stoti ten į 
visuomeninį kultūrinį darbą, dr. Eretas ėjo 
tradiciniu savo kompatriotų keliu.““ 

J. Ereto tekstai apie Šveicarijos, kaip ir 
kitų mažųjų tautų, misiją rašyti vėliau?, nei 
jis apsisprendė vykti į Lietuvą (1918-1919 m.), 
tačiau, tikėtina, kad J. Ereto pažiūros šiuo 
klausimu labai nesikeitė. Juo labiau kad apie 
šveicariškos misijos sampratos svarbą J. Ere- 
to gyvenime 1934 m. rašė ir S. Šalkauskis. 

J. Ereto supratimu, šveicariečių misija — 
kūryba, krikščioniškų humanistinių idėjų 
plėtra bei įgyvendinimas, pagalba kitiems 
(taip pat ir kitoms tautoms), kitų tautų švie- 
timasŠ. Žinant šią nuostatą, galima supras- 
ti J. Ereto (dar jaunuolio) talką lietuviams 
Šveicarijoje, galima suvokti pažadą mirštan- 
čiam draugui - vykti į tolimą, karo nualintą 
kraštą ir nors metus jame dirbti, atsisakant 
stabilaus akademinio darbo Italijoje. Misio- 
nieriaus ir jo gimtojo krašto santykis leidžia 
paaiškinti, kaip ugningas angažavimasis ki- 
tai tautai netampa išdavyste savajai. 

Šveicariškos misijos sampratoje svarbus 
santykis tarp misionieriaus ir krašto, ku- 
riame jis dirba, bei jo žmonių. J. Ereto nuo- 
mone, vienintelis protingas ir garbingas 
santykis yra lygiavertiškumas, partnerystė“. 
Jis ne kartą įrodė, kad laikosi būtent tokio 
santykio. Konstantinas Žukas, 1920 m. ėjęs 
krašto apsaugos ministro pareigas, taip pri- 
siminė pažintį su J. Eretu: „Kartą atėjo pas 
mane jaunas, gražus, raudonskruostis sve- 
timtautis, kuris su stipriu akcentu man taip 


rekomendavosi: „Eretas, Šveicarijos pilietis, 
(rodos) filosofijos daktaras. Atvykau padėti 
jūsų tėvynei sunkiuoju jai laiku“? 

Teiginys „atvykau padėti“ - labai svarbus; 
ne vadovauti, ne nurodinėti ar primetinėti, 
o padėti, tarnauti. Tai savotiška J. Ereto vei- 
klos Lietuvoje ir Lietuvai frazė. 

J. Eretui didžiulę įtaką padarė filosofas 
S. Šalkauskis. Jis perėmė ne tik S. Šalkaus- 
kio sampratą, kokia turi būti nepriklauso- 
mos Lietuvos valstybė ir visuomenė, bet ir 
įsitikinimą, kad besiformuojančiai Lietuvos 
valstybei ir visuomenei ypač svarbus darbas 
sujaunimu. 

J. Eretas knygoje apie S. Šalkauskį prisimi- 
nė judviejų pokalbį, įvykusį 1920 m. Vilniuje 
ant Trijų kryžių kalno. Tada S. Šalkauskis 
atskleidė bičiuliui iš Šveicarijos norą Lietu- 
vos ateitį grįsti trimis principais - lietuvybe, 
krikščionybe ir demokratybe: „Mes turime 
išsiauklėti tokį lietuvį, kuris su tam tikru pa- 
sididžiavimu prisipažins esąs lietuvis. Nau- 
joji lietuvybė atsikratys menkavertiškumo 
jausmo, užvaldančio šiandieną daugelį mūsų 
tautiečių. Bet iš kitos pusės lietuvis nebus 
nacionalistas, nes žino, kad nėra išrinktų- 
jų tautų. Išdidumas, kaip jis, pvz., reiškiasi 
himne Deuchland iiber alles, mums bus sve- 
timas... Mums gi reikia pilnutinio lietuvio, 
tokio, kuris ir religiškai būtų atgimęs. Dėl 
to mes nesikratysime krikščionybės, kaip 
yra padariusi žymi senosios inteligentijos 
dalis, paveikta Maskvos ir kitų rusų univer- 
sitetų... Tos krikščioniškos dvasios įkvėpti, 
mes sugebėsime ir tinkamai nustatyti savo 
santykius su artimu. Mes gerbsime kiekvie- 
ną, nepaisydami luomo, jo užimamos vietos, 
turtingumo, religijos. Mūsų viešajame gy- 
venime kiekvienas doras pilietis galės pasi- 
darbuoti pagal savo gabumus, nes demokra- 
tybė bus trečiasis mūsų veikimo stulpas." 
Anot istorikės Aldonos Vasiliauskienės, šios 
S. Šalkauskio mintys žavėjo, įkvėpė ir lydėjo 
J. Eretą visą gyvenimą. Šių principų jis laikė- 
si pats ir skiepijo juos kitiems". 

Idėja priklausė S. Šalkauskiui, o J. Eretas 
buvo tarsi įrankis jai įgyvendinti. Tokių atve- 
jų, kai J. Eretas, naudodamasis savo žiniomis, 
patirtimi ir gebėjimais, buvo „įrankis“, pa- 
dedantis Lietuvos valstybei ir visuomenei, 
galėtume paminėti ne vieną. 

Pagrindinis J. Ereto veiklos Lietuvoje 
tikslas — tvirtos, lietuvybe, krikščionybe ir 
demokratija paremtos Lietuvos visuomenės 
ir valstybės kūrimas. Kaip J. Eretas galėjo 
prisidėti prie šio tikslo įgyvendinimo? 

Kaip jau minėta, jis perėmė S. Šalkauskio 
įsitikinimą, kad greta daugybės kitų besi- 
kuriančiai Lietuvos valstybei ir visuomenei 
aktualių uždavinių, ypač svarbus ir reika- 
lingas veiklos baras buvo darbas su jaunimu, 
jo ugdymas. J. Eretas knygoje apie S. Šal- 
kauskį cituoja pastarojo 1918 m. balandžio 
16 d. laišką kun. J. Tumui: „Taigi pritaikyti 
visą mūsų auklėjimą prie šito aukšto tautos 
idealo, prisodinti visur, kur galima, rūtų 
darželių ir ugdyti juose geriausias tautines 
gėles - štai tinkamas naujiems mūsų peda- 
gogams uždavinys. Nuo jo vykdymo pareina 
visa mūsų ateitis: jei jo nepajėgsime įvykdyti, 
neišvysime tikro nepriklausomos Lietuvos 
prisikėlimo.“3 J. Eretas tikėjo, kad norint 
sukurti tvirtą valstybę, reikia pradėti nuo 
jaunimo. Nenuostabu, kad su nenuilstama 
energija šioje srityje dirbo išnaudodamas ir 
savo charakterio savybes, ir Žinias, ir organi- 
zacinio darbo patirtis. 


Darbas su Lietuvos jaunimu 


Amžininkai, bendradarbiai, publicistai, 
tyrėjai pabrėžė glaudų J. Ereto santykį su 
jaunimu. Jau pirmojoje platesnėje J. Ereto 
veiklos apžvalgoje (1934 m.) tai akcentavo ir 
J. Ereto bičiulis bei bendražygis S. Šalkaus- 
kis. Jis išskyrė tris pagrindines tarpusavyje 
susipynusias J. Ereto visuomeninio kultū- 
rinio veikimo sritis — blaivybę, sportą ir 
jaunimo organizacijas, pažymėdamas, kad 
„svarbiausia visuomeninės kultūrinės akcijos 


sritis buvo dr. Eretui jaunuomenės organiza- 
vimas, ypač pavasarininkų, žymiai mažiau 
ateitininkų'**. 

Pažinojusieji J. Eretą apibūdina kaip ma- 
lonų, atvirą, nuoširdų, draugišką, paslaugų, 
tėvišką, demokratišką, gyvą, geros nuotaikos, 
puikų kalbėtoją, gerą organizatorių, mėgs- 
tantį pajuokauti, sportišką, išvaizdų, kupiną 
jaunatviško kovos entuziazmo ir pan. 

Nuo jaunų dienų J. Eretas buvo susijęs 
su katalikiškomis jaunimo organizacijomis 
(„Angelo sargo“ draugija, studentiškomis 
korporacijomis)5. Dar Šveicarijoje suprato 
norįs dirbti liaudiškumo, socialinio teisin- 
gumo ir krikščionybės plotmėje““. 

Dėl savo charakterio savybių, gero išsila- 
vinimo, organizacinio darbo patirties, jauno 
amžiaus (į Lietuvą atvyko 23 m.), lietuvių 
kalbos mokėjimo (nors ir su akcentu), nepa- 
prastos energijos J. Eretas kone idealiai tiko 
dirbti su jaunimu. 

Žvelgiant retrospektyviai, galima išskirti 
glaudžiai tarpusavyje susipynusias veiklos 
sritis, kuriose jis padarė didžiausią įtaką Lie- 
tuvos jaunimui. Pirmoji - netiesioginė įtaka 
per spaudą, universitetą, kur paskaitų, ne- 
formalaus bendravimo metu J. Eretas veikė 
Lietuvos jaunuomenę. Antroji - tiesioginis 
darbas su jaunimo organizacijomis. Galima 
paminėti ir trečiąjį, nors ir epizodišką, vė- 
liau daug sunkumų ir pačiam Eretui, ir jo bi- 
čiuliams kėlusį jo, kaip politiko, darbo barą. 
1922 m. priėmęs Lietuvos pilietybę, su krikš- 
čionių demokratų partija jis buvo išrinktas 
į Seimą, kur daugiausia rūpinosi jaunimo, 
kultūros ir blaivybės reikalais". 

J. Brazaitis atkreipė dėmesį į tai, kad 
J. Eretas vertino spaudą kaip priemonę ne 
tik kelti visuomenės kultūros lygį, bet ir or- 
ganizuoti tą pačią visuomenę'*ė. Dirbdamas 
su jaunimu, jis steigė ar padėjo steigti nau- 
jus leidinius, bendradarbiavo su jau ėjusiais 
laikraščiais ir žurnalais. Amžininkai yra 
pastebėję, kad dažnai jų pažintis su J. Eretu 
prasidėdavo nuo „straipsnių“?. 

J. Eretui rūpėjo pasiūlyti jauniems žmo- 
nėms įdomias, patrauklias veiklos formas, 
kurios juos atitrauktų nuo blogų įpročių ir 
ugdytų. Viena iš tokių formų, J. Ereto su- 
pratimu, buvo sportas arba greičiau fizinis 
lavinimas. Šiuo atveju J. Eretas veikė dviem 
kryptimis - padėjo kurti įvairias sporto or- 
ganizacijas ir propagavo aktyvų gyvenimo 
būdą. 1921 m. J. Eretas tapo Lietuvos fizinio 
lavinimo sąjungos centro valdybos nariu, pri- 
sidėjo organizuojant sporto šventę, steigiant 
laikraštį Sportas. 1922 m. jis kartu su Karoliu 
Dineika įsteigė Lietuvos gimnastikos ir spor- 
to federaciją bei šios organizacijos leidinį Jėga 
ir grožis*?. Pirmajame šio laikraščio numery- 
je rašoma: „Jėgos ir grožio tikslas - sustiprinti 
fiziniai visą Lietuvos jaunimą, visą tautą, bet 
jokiu būdu negaminti ir nepalaikyti tam tik- 
ro, kad ir mėgėjų sportininkų rekordininkų 
luomo, nes kūno kultūra yra ne sau tikslas, 
bet tik viena priemonių, žmogaus asmeny- 
bei tobulėti bei stiprėti.'*! 1923 m., atsiradus 
daugiau sporto organizacijų, J. Eretas kartu 
su kitais organizavo Lietuvos sporto lygą, 
kelerius metus buvo jos centro komiteto na- 
riu. Kaip pastebėjo S. Šalkauskis, „ilgą laiką 
dr. Eretas buvo aktyvi figūra sporto gyveni- 
me, dalyvaudamas asmeniškai, be kita ko, 
sporto šventėse, olimpiadose, lenktynėse 
ir t. t. Sporto aikštėje dažnai galima buvo 
matyti prakaitu rasojančią jo kaktą ir girdėti 
skardų jo komandos balsą“? 

Sportas, aktyvi fizinė veikla jam leido 
suarėti su Lietuvos jaunuomene, rasti ben- 
drą kalbą. Štai ką atsiminimuose rašo Alina 
Skrupskelienė (Petrauskaitė): „Mes, gimna- 
zistai, žinojom, kad dr. Eretas atvykęs iš kito 
krašto; kad dirba informacijos darbą Eltoje, 
dėsto aukštuosiuos kursuos, veikia įvairiose 
organizacijose. Tos visos jo darbo sritys mum 
buvo tolimos, neįtilpo į mūsų klasės sienas. 
Buvo jau įdomiau išgirdus, kad profesorius 
ne tik organizavo sporto sąjungą, ragino stu- 
dentus sportuoti, bet ir pats su jais leisdavosi 
rogutėm nuo Vytauto kalno“*3 


Greta spaudos, sporto ir jaunimo organi- 
zacijų dar viena veiklos sfera, kurioje ryški 
J. Ereto įtaka jaunimui, - universitetas. Pas- 
kaitos, mažieji seminarai, neformalus ben- 
dravimas įsirėžė atmintin daugeliui J. Ereto 
studentų. Buvę J. Ereto studentai atsiminė jį 
kaip „kitokį“ nei kiti dėstytojai. Juos stebino 
neformalus bendravimas, tai, kad filosofijos 
dėstytojas, o vėliau vokiečių literatūros ir 
kitų disciplinų profesorius juos draugiškai 
pakalbindavo, pasiteiraudavo ne tik apie stu- 
dijas, bet ir kitus asmeninius dalykus, kad 
egzaminą laikyti buvo galima ne tik audito- 
rijoje, bet susitarus ir profesoriaus namuose, 
už durų bruzdant mažiesiems eretukams, 
kad profesorius studentui padėdavo nusi- 
vilkti ar užsivilkti paltą ir pan.?4. Be abejo, 
J. Ereto demokratiškumas, socialinės distan- 
cijos nesilaikymas imponavo jaunajai kar- 
tai. Jis nuoširdžiai rūpinosi savo studentais: 
ragino juos mokytis kalbų, per mažuosius 
seminarus stengėsi užpildyti jų išsilavinimo 
spragas, materialiai sunkiai besiverčiantiems 
padėdavo ieškotis darbo“. 

Nenuostabu, kad J. Eretas buvo populia- 
rus tarp studentų, o jo mintys ir skleidžia- 
mos vertybės rasdavo atgarsį jaunų žmonių 
mintyse ir širdyse. 

Asmeninė J. Ereto patirtis ir studijų me- 
tais įgytos žinios liudijo, kad stipri valstybė 
yra ta, kurios visuomenė organizuota. Tuo 
tarpu Lietuvoje J. Eretas matė kitokią padėtį. 
Jį stebino lietuvių abejingumas organizaci- 
joms, socialiniam organizuotumui: „Lietu- 
viai ne per daugiausia linksta prie socialinio 
gyvenimo, prie organizacijų... Socialiniam 
gyvenimui priešinasi pirmiausia lietuvio 
prigimtis. Jis, Europos Rytų žmogus, kaip 
visi Europos rytiečiai, individualistas ir ne- 
mažas anarchistas, t. y. ne žmogus be jokios 
tvarkos, bet žmogus savos tvarkos“ J. Eretas 
tikėjo, kad tik „organizuotas žmogus turi 
reikšmės visuomenėje ir kad pasaulis skaity- 
sis tik su organizuota tauta“?“. Jei vyresnio- 
ji Lietuvos karta demonstravo abejingumą 

socialinio gyvenimo spartinimui, tai jauno- 
ji - suvokė organizacijų svarbą ir jungėsi į jų 
veiklą. Nenuostabu, kad J. Eretas tikėjo, kad 
norint sukurti tvirtą valstybę, reikia pradėti 
nuo jaunimo*?. 

Kalbant apie J. Ereto darbą su Lietuvos 
jaunimo organizacijomis, paminėtinos šios: 
„Angelo sargo“ draugija, pavasarininkai, o per 
juos ir JAV „Lietuvos vyčiai“ bei ateitininkai. 

Pastebėtina, kad J. Eretas iš esmės nesi- 
ėmė naujų organizacijų steigimo, o dirbo 
su jau anksčiau veiklą pradėjusiomis orga- 
nizacijomis - rūpinosi jų populiarinimu, 
veiklos išplėtimu. Dar 1921 m., paragintas 
Juozo Tumo, jis įsijungė į Lietuvių katalikų 
blaivybės draugijos veiklą. J. Ereto iniciaty- 
va buvo įsteigta blaivybės idėjas tarp vaikų 
propaguoti turėjusi „Angelo sargo“ draugija 
su savo leidiniu Angelas sargas, vėliau perva- 
dintu Žvaigždute?s. 

Bene plačiausią veiklą J. Eretas vystė su 
kaimo jaunimą būrusia, katalikiškas verty- 
bes propagavusia „Pavasario“ sąjunga, ku- 
rioje jis aktyviai veikė nuo 1922 m., kai buvo 
išrinktas pavasarininkų organizacijos pir- 
mininku. Šias pareigas jis ėjo iki 1928 m., kai 
dėl politinių įtampų su autoritariniu A. Sme- 
tonos režimu pirmininko pareigas užleido 
J. Leimonui, iki pat sovietinės okupacijos 
pradžios likdamas organizacijos garbės pir- 
mininku. Net ir pasitraukęs iš organizacijos 
pirmininko pareigų, J. Eretas ir toliau akty- 
viai dirbo su pavasarininkų organizacija ir 
už tai tautininkų buvo „apdovanotas“ keletu 
mėnesių kalėjimo. 

Anot Juozo Leimono, „Atsistojęs jų [pa- 
vasarininkų - I. S.] priešakyje tučtuojau 
pradėjo energingai dirbti, daug naujo įneš- 
damas į pavasarininkų veikimą. Pirmiausia 
jis susirūpino jų veiklą sumoderninti ir iš- 
vystyti stiprią ekspansiją. Tam tikslui įvedė 
naujų dalykų, kurių nei pavasarininkai, nei 
jokia kita jaunimo organizacija Lietuvoje dar 
nepraktikavo“??. Tos naujovės: pavasarininkų 
kongresai, kongresėliai, iškilmingos eisenos 


su vėliavomis, orkestrais, gyvais paveikslais, 
iškilmingi posėdžiai gamtoje, dainų šven- 
tės, sporto varžybos, vaidinimai, įvairūs 
pasilinksminimaiš?; taip pat pavasarininkų 
organizacinės struktūros reorganizavimas 
taip, kad organizacija įtrauktų kuo daugiau 
įvairių interesų jaunų žmonių, užtikrintų 
jiems įdomią, ugdančią ir angažuojančią 
veiklą. Tuo tikslu „Pavasario“ sąjungoje at- 
sirado nauji struktūriniai vienetai: rajonai, 
regionai, sekcijos, buvo atskirtas vyrų ir mo- 
terų veikimas, bandyta steigti „Pavasario“, 
arba Vyskupo Valančiaus, universitetą suau- 
gusiųjų švietimui. J. Eretui ypač rūpėjo sė- 
kmingas pavasarininkų vadų rengimas, tuo 
tikslu buvo rengiami specialūs kursai, prak- 
tikos, leidiniai. Paminėtinas Pavasarininkų 
vadas (1923-1925), vėliau pervadintas Jauni- 
mo vadu (1926-1940). Daug tekstų šiuose lei- 
diniuose parašyti J. Ereto plunksna arba tų, 
kuriuos jis įkvėpė kurti. Viena iš svarbiausių 
temų - jaunimui patrauklios veiklos formos 
ir turinys: „Darbas tose teoretinio pobūdžio 
sekcijose narius verčia ilgai sėdėti ir tylėti. 
Jaunimui tai nelengva. Jis mėgsta kaip tik 
judėti ir pasakyti, ką mano. Aišku, tokie ilgi 
susirinkimuose, paskaitose sėdėjimai ilgai- 
niui turi įgristi, ir jaunimas iš pradžių jų ne- 
mėgsta, o vėliau ima neapkęsti ir svarstomųjų 
susirinkimuose dalykų. Kas verčia jaunimą 
ilgai sėdėti, tas niekados nebuvo jaunas arba 
yra labai trumpos atminties ir savo jaunystės 
nebeatsimena. Tokį iš vadų tarpo tikrai verta 
pašalinti. (...) Antras žymus trūkumas, kad 
verčiame jaunimą tylėti. Referentas paskaitą 
išpyškina, o jaunimas sėdi lyg kvapo neat- 
gaudamas. Po paskaitos dažnai neduodama 
kalbėti, pasitarti, pasiginčyti. (...) Kas šian- 
dien užčiaupia kitiems burną, tas priešina- 
si ne vien jaunimo prigimčiai, bet ir tautos 
gerovei. Tad keiskime nevykusius savo su- 
sirinkimų būdus! Keiskime kol dar ne vėlu, 
keiskime!“3! 

J. Eretui dirbant su pavasarininkais, už- 
simezgė ir šios organizacijos ryšiai su JAV 

veikusia katalikiškos orientacijos „Lietuvos 
vyčių“ organizacija. 1926 m. Eucharistininkų 
kongreso Čikagoje proga J. Eretas lankėsi Či- 
kagoje (JAV), kur ne tik dalyvavo minėtame 
kongrese, aplankė didžiąsias lietuvių kolo- 
nijas, bet ir inicijavo savo tikslais bei veiklos 
forma panašių organizacijų - pavasarininkų 
ir „Lietuvos vyčių“ - bendradarbiavimą?*. 
Per viešnagę JAV J. Eretas, sakydamas kalbą 
(vėliau spaudoje pasirodė jos tekstas), ragi- 
no „Lietuvos vyčius“ ir dalį JAV lietuvių ak- 
tyviau bendrauti su Lietuva, branginti savo 
kalbą ir stengtis ją išlaikyti. 

Kryptingas ir nuoseklus J. Ereto darbas su 
pavasarininkais, net ir trukdomas tautinin- 
kų režimo, davė vaisių - XX a. 4 deš. orga- 
nizacija jungė dešimtis tūkst. narių, plačiajai 
visuomenei manifestuodama savo gyvybin- 
gumą ir masiškumą kongresų metu. 

Krikščioniškos vertybės, išsilavinimas, bi- 
čiulystė su Lietuvos katalikiškos visuomenės 
elitu (K. Pakštu, S. Šalkauskiu, P. Dovydai- 
čiu), akademinis darbas suvedė J. Eretą ir su 
kita Lietuvos jaunimo organizacija, būrusia 
besimokantį (ar studijas jau baigusį) katali- 
kiškų pažiūrų jaunimą, - ateitininkais. 

Anot ateitininko Vaidoto Vaičaičio, J. Ere- 
tas formaliai niekad nepriklausė ateitininkų 
organizacijai. Būti formaliu šios organiza- 
cijos nariu jis nesiveržė, kadangi buvo ne 
tikras, o natūralizuotas lietuvis33. Vis dėlto 
J. Ereto ryšiai su šia organizacija neabejotini: 
galima pastebėti jį buvus Vakarų kultūros 
propaguotojų; organizacinės praktikos inici- 
atoriumi (ateitininkus telkėsi pagalbon dar- 
be su pavasarininkais) bei ateitininkų absti- 
nentų ir „Šatrijos“ korporacijų talkininku. 

Filosofas Kęstutis Skrupskelis rašė: „Eu- 
ropos kultūrą skleidžiantis  džentelme- 
nas - tai bene taupiausias Ereto reikšmės 
apibūdinimas ateitininkams“*. Per savo 
paskaitas, asmeninį bendravimą, spausdintą 
žodį J. Eretas veikė ateitininkus. Akademi- 
niuose ir publicistinio pobūdžio paties rašy- 
tuose tekstuose įtaigiai pristatytos didžiosios 


Vakarų kultūros asmenybės, jų propaguotos 
idėjos ir vertybės. K. Skrupskelio nuomone, 
ateitininkams abejojant pasaulėžiūrine pras- 
me tarp Rytų ir Vakarų, J. Eretas juos kreipė 
Vakarų link. 

J. Eretas nemažai prisidėjo prie ateitinin- 
kų organizacinių įgūdžių lavinimo, visuome- 
niškumo principo įgyvendinimo. Ne kartą 
darbe su pavasarininkais į talką jis kvietėsi 
ateitininkus. Pavyzdžiui, 1924 m. Šiauliuose 
vykusio pavasarininkų kongreso organizaci- 
nis komitetas buvo sudarytas iš Šiaulių gim- 
nazijos ateitininkų3“. Onos Labanauskaitės 
nuomone, „Ateitininkų organizacijai tai bu- 
vo pirmoji didžioji paskata ir praktiška pa- 
moka, kaip reikia pradėti eiti „į liaudį“. Tokią 
idėją ateitininkai buvo parsivežę, grįždami iš 
Rusijos į nepriklausomą Lietuvą, bet tik po 
pavasarininkų Šiaulių sąskrydžio jau buvo 
galima apie konkretesnius ir modernes- 
nius planus bei metodus pradėti galvoti“37. 
J. Eretas iš į tėviškę atostogoms grįždavusių 
ateitininkų sužinodavo, kuo tose vietovėse 
gyvena pavasarininkai, per ateitininkus pa- 
vasarininkų kuopoms ar kt. struktūriniams 
vienetams buvo perduodama informacija, 
supažindinama su naujovėmis ir pan.38. Atei- 
tininkai tokiu būdu atlikdavo savotišką ryši- 
ninko funkciją tarp pavasarininkų grupelių 
ir organizacijos centro. 

Nors formaliai ir nebūdamas ateitinin- 
kas, J. Eretas dalyvavo studentų ateitininkų 
korporacijų veikloje - talkino abstinentų 
korporacijai??, kartu su prof. Vincu Myko- 
laičiu-Putinu įsteigė studentų ateitininkų 
meno korporaciją „Šatrija“, buvo dažnas jos 
susirinkimų dalyvis, o nuo 1932 m. - glo- 
bėjas*?. J. Ereto namuose tiek Kaune, tiek 
Bazelyje garbingoje vietoje kabojo „Šatrijos“ 
kepuraitė“. 

J. Ereto darbas su Lietuvos jaunimo or- 
ganizacijomis joms buvo visapusiškai nau- 
dingas, nors Eretui ši veikla sukėlė nemažai 
rūpesčių ir nepatogumų. 1932 m. po pavasa- 
rininkų kongreso už autoritarinės valdžios 

kritiką J. Eretas atsidūrė kalėjime, kuriam 
laikui buvo pašalintas iš universiteto, 0 vė- 
liau sugrąžintas į žemesnes pareigas už ma- 
žesnį atlyginimą. 

Vis dėlto J. Eretas nesigailėjo. 1971 m. 
Drauge skaitome jo prisipažinimą: „Aš ir 
vėl eičiau į jaunimą, nes nuo jo turi pradėti, 
kas nori tvirtą valstybę pastatyti. Man ne- 
gaila nė vieno prakaito lašo, kurį liejau dėl 
pavasarininkų ir ateitininkų per nuolatines 
savo keliones skersai ir išilgai kraštą. Mano 
širdis ir dabar plaka tam jaunimui, nes nie- 
kur kitur tokių ideališkų jaunuolių nebera- 
dau. Tai buvo aukso dienos, kada Reinio, Šal- 
kauskio, Dogelio, Leimono, Labanauskaitės 
ir panašios dvasios prietelių padedamas 
galėjau pasidarbuoti Lietuvos jaunimui.“ 


Išvados 


J. Ereto veikla Lietuvos valstybės ir vi- 
suomenės labui gali būti traktuojama kaip 
vienas iš daugelio teigiamų su migracija 
susijusių pavyzdžių Lietuvos istorijoje ir 
šiandien. 

Ne vieną šimtmetį trunkančios Šveicari- 
jos gyventojų migracijos patirtys bei pažin- 
tis su idealistiškai nusiteikusiais Lietuvos 
inteligentais buvo svarbiausi faktoriai, lėmę 
J. Ereto apsisprendimą 1919 m. atvykti į Lie- 
tuvą ir aktyviai talkinti besikuriančiai Lietu- 
vos valstybei ir visuomenei. 

Pagarba šaliai, į kurią atvyko, lietuvių ka- 
talikiškosios inteligentijos (ypač S. Šalkaus- 
kio) idėjų ir vizijų internalizavimas paskati- 
no J. Eretą dirbti su Lietuvos jaunimu. 

Daugeliui imponuojančios J. Ereto cha- 
rakterio savybės, jaunimui patrauklios 
veiklos formos, ypač nuoširdus rūpestis 
Lietuvos jaunąja karta neliko nepastebėta. 
Jaunimo organizacijos, su kuriomis jis dir- 
bo („Angelo sargo“ draugija, pavasarinin- 
kai, ateitininkai), kokybiškai ir kiekybiškai 
išplėtė savo veiklą. J. Ereto darbas su jau- 
nimu prisidėjo prie Lietuvos visuomenės 


stiprinimo ir vakarietiškų (ypač krikščio- 
niškojo humanizmo) idėjų sklaidos. 


Nuorodos 


' Iki šiol bene išsamiausias veikalas apie J. Ere- 


tą yra jo bičiulių - Juozo Brazaičio, Stasio 
Šalkauskio, Alinos Skrupskelienės, Alfonso 
Šešplaukio, Onos Labanauskaitės, Antano 
Liuimos - 1972 m. išleistas straipsnių ir 
atsiminimų rinkinys Didysis jo nuotykis. 
Prof. J. Eretas tarnyboje Lietuvai, Paterson 
(N. J.): Prof. J. Ereto bičiuliai, 1972. Nepri- 
klausomos Lietuvos laikotarpiu (po 1990 m.) 
J. Ereto tematiką daugiausia nagrinėjo istorikė 
Aldona Vasiliauskienė. Vasiliauskienė A., Juo- 
zas Eretas (Joseph Ehret) Lietuvoje 1919-1941, 
Logos, 2000, nr. 22-2, p. 137-155, 148-165; Va- 
siliauskienė A., Juozas Eretas (Joseph Ehret): 
veikla Lietuvai, sugrįžus į gimtinę, Mokslo ir 
technikos raida, 2012, t. 4, nr. 1, p. 62-79; Va- 
siliauskienė A., Juozas Eretas (Joseph Ehret): 
darbai Liertuvoje, Mokslo ir technikos raida, 
2012, vol. 3, no. 1, p. 86-99 ir kt. J. Ereto ir 
ateitininkijos santykis nagrinėjamas Vaidoto 
žr.: Vaičaitis V., Juozas Eretas ir ateitininkų 
sąjūdis. Prieiga internete: http://archyvas. 
bernardinai.lt/index.php?url=articles/57314; 
Skrupskelis K., Ateities draugai: ateitininkų 
istorija (iki 1940 m.), Naujasis židinys-Aidai, 
Lietuvių katalikų mokslo akademija, 2010 

ir kt. 


egzilyje, Oikos, 2006, nr. 2, p. 94-114; Bučins- 
kytė I., Idealų vedami: ateitininkai išeivijoje 
XX amžiaus 5-7 dešimtmečiais, Vilnius: 
Požiūris į emigraciją ir išeiviją. J. Ereto, 

A. J. Greimo ir A. Štromo mąstymai. Prieiga 
internete: http://www.iseivijosinstitutas.lt// 
var/uploads/file/Aisteos20Klimaviciute.pdf 
ir kt. 


3 Schelbert L., Swiss Diaspora, Encyclopedia of 


Diasporas: Immigrant and Refugee Cultures 
Around the World, vol. 1, Overviews and Top- 
ics; vol. 2, Diaspora Communities (v. 1), 2005 
ed. by Melvin Ember, Carol R. Ember, Ian 
Skoggard, p. 296. 

Ilona STRUMICKIENĖ 


JUOZAS ERETAS, A REPRESENTATIVE OF THE SWISS DIASPORA: 
“I CAME TO HELP YOUR HOMELAND DURING ITS TIME 


OF HARDSHIP" 


Summary 


This paper discusses one of the most im- 
portant activities of Juozas Eretas (Joseph 
Ehret): his work with the youths of Lithua- 
nia. What prompted this prominent Swiss 
and Lithuanian scholar and public activist 
to move to Lithuania in the first place? Us- 
ing the recollections of his contemporaries, 
Eretas's own texts, and the insights of other 
researchers, this paper attempts not only to 
answer this guestion but also to cast light 
on the most important aspects of his activi- 
ties involving the young people of Lithuania. 
Eretas's decision to transfer to Lithuania 


is explained not only as the fulfilment of 
a promise given to a dying friend (Juozui 
Ašmys) but also in terms of Swiss migration 
experiences; while his work with Lithuanian 
youths reflects not only his involvement with 
Lithuanian organizations but a broader in- 
tellectual and organizational context as well. 


Keywords: Juozas Eretas, Switzerland, Lit- 
huania, Diaspora, Stasys Šalkauskis, youth, 
organizations, members of Ateitis federation, 
members of Pavasaris, mission, sport, press, 
university. 

